ועדת העבודה, הרווחה והבריאות, כנסת 17, פרוטוקול מספר 389, 2008-02-25 12:00

יצחק גלנטי: אני מתכבד לפתוח את הישיבה בנושא הצעת חוק משפחות חיילים שנספו במערכה (תגמולים ושיקום) (תיקון תגמולי יתומי אלמנה שנישאר) התשס"ז-2007 של חבר הכנסת אורי אריאל, חבר הכנסת אריה אלדד, חבר הכנסת אברהם מיכאלי, חבר הכנסת סטס מיסזניקוב.

אורי אריאל: הצעת החוק הזו באה לתקן איזה שהוא עוול שלא היה בכוונת אף אחד אבל בכל זאת נוצר,והוא מצב שיש הגבלות על אלמנות שנישאו ושיש להן מספר ילדים.

אורי אריאל: זה הגיע אלי דרך אלמנת צה"ל שהתחתנה.

אורי אריאל: יש הסכמה מצד הממשלה לחוק הזה וזה עבר את הקריאה הטרומית בעשרים ושמונה בלי מתנגדים.

אורי אריאל: משרד הבטחון והממשלה ביקשו לתאם את החוק, ואכן משרד הבטחון העלה עוד שתי עוולות.

אורי אריאל: אנחנו עונים על זה שלנו אולי זה נראה קטן אבל למי שזה נוגע בו זה אולי כל עולמו.

אורי אריאל: הצעת החוק, גם בהערכה הכי מרחיבה שלה לגבי ההוצאה הכספית היא כמיליון ורבע שקל, זה המרחיק לכת, וזה לפי מספר האלמנות שנישאו וילדיהן, הדברים ידועים במשרד הבטחון.

אורי אריאל: זה בסדר גודל של מיליון שקלים.

אורי אריאל: אין ויכוח עם האוצר על הצד התקציבי, אלא אם הם יחדשו לנו משהו שאנחנו לא יודעים.

אורי אריאל: אני בהחלט רוצה לתאם את ההמשך עם הממשלה ומשרד הבטחון כי יש פה רצון משותף על כמה תיקונים.

אורי אריאל: אני רוצה לבקש מהיושב ראש שנעשה את הדיון, נעביר את זה בקריאה ראשונה, ואחרי קריאה ראשונה נעשה את התאום עם הממשלה כי זה רצון משותף ואני חושב שזה יביא חוק משופר יותר.

ליאת ניקרטין: קודם כל ברור לכל העוסקים בדבר שבאמת יש פה איזה שהוא עיוות בשוגג שעדכנו כל פעם את התגמולים ולא עדכנו את התקרה עצמה.

ליאת ניקרטין: משרד הבטחון ואנחנו, מתוך הכרה בצורך, ישבנו, חשבנו ותיאמנו בינינו איזה שהוא נוסח של הצעת חוק ממשלתית.

ליאת ניקרטין: הדברים באמת שונים בין הצעת החוק הזו להצעת החוק של חבר הכנסת אורי אריאל.

ליאת ניקרטין: בנוגע לעניין התקרה, כפי שאמרתי אין ספק שהיה צריך לעדכן את התקרה ואנחנו אכן עדכנו את התקרה.

ליאת ניקרטין: אנחנו כמשרד האוצר מתעסק גם עם אוכלוסיות נוספות, כגון אוכלוסיית נכים אחרים של הביטוח הלאומי.

ליאת ניקרטין: ובנושא הנכות שמשולמת מקרן הפנסיה, אנחנו לא רואים לנכון לבטל את התקרה לגמרי אלא לעדכן אותה.

יצחק גלנטי: חבר הכנסת אריאל, ממתי הצעת החוק הזאת?

אורי אריאל: הצעת החוק הזאת אושרה בקריאה טרומית לפני שלושה חודשים.

אורי אריאל: עד היום, למרות שפנינו למשרד הביטחון, שהוא הגורם הרלוונטי, לא נוצר קשר ולכן חשבנו שהגיע הזמן לקדם את זה.

אורי אריאל: אנחנו נעשה את קידום החוק בהמשך, ביחד עם הממשלה.

אורי אריאל: אתם יודעים שפעמים רבות שהצעת חוק פרטית מקדמת גם את מה שהממשלה רוצה.

יצחק גלנטי: אני מבקש מנציגות האוצר לתת לי הערכה תקציבית של הצעת החוק הזאת.

ליאת ניקרטין: ההערכה התקציבית פה היא באמת כפי שחבר הכנסת אמר, היא באמת זניחה.

ליאת ניקרטין: על פי הצעת החוק של חבר הכנסת אורי אריאל אני מניחה שמסתכמת בסביבות שש מאות, שבע מאות אלף שקלים.

ליאת ניקרטין: ובביטוח הלאומי זה עוד כשלוש מאות אלף שקלים.

ליאת ניקרטין: סך הכל כמיליון שקלים.

ליאת ניקרטין: כמו שאמרתי, מהטעמים התקציביים באמת אני לא רואה פה טעם להתנגד, במיוחד שהעיוות פה באמת צעק לעין.

ליאת ניקרטין: אני רואה את חוקי השיקום יחד עם חוקים סוציאליים אחרים במדינת ישראל, וכמו שבחוקים סוציאליים אחרים קיימת תקרה גם פה היינו רוצים לשים פה תקרה, שהתקרה יותר גבוהה מחוקים סוציאליים אחרים, אבל לא היינו רוצים לשבור אותה.

ליאת ניקרטין: זה דבר שמאוד עקרוני לנו, וכמו שאמרתי משרד הבטחון הסכים איתנו בעניין הזה.

יצחק גלנטי: אם כן, אז אני מבין שיש פה הסכמה כוללנית.

יצחק גלנטי: רק אולי לגבי דבר אחד אין הסכמה, או אי אפשר לומר אי הסכמה אבל יש חילוקי דעות, וזה לגבי התקרה.

אורי אריאל: אני מסכים שצריכה להיות ראייה כוללת וצריכה להיות בחינה אם נותנים דבר אחד האם זה יוצר תקדים לאוכלוסיות נוספות כי אז המשמעויות הכספיות כמובן שונות וכן הלאה.

אורי אריאל: אני רוצה לשבת אתכם על זה ולהבין את הנתונים ולהגיע להסכמה.

אורי אריאל: אני מבין את הראיה שלכם שהיא יותר כללית, אני לא רוצה להגיד שאלמנות צה"ל יותר חשובות מאחרים, בסוף כל אחד זה העולם שלו, למרות שלעתים יש לנו רגשית אולי קצת יותר, אבל אני מבין את הערתכם, אני מוכן להתחשב בה.

אורי אריאל: אני מציע רק שאחרי הקריאה הראשונה שתביאו נתונים, נשב על זה בישיבה, ואחרי זה נעבור לפה ונסכם את זה.

יצחק גלנטי: חבר הכנסת אריאל, האם יש לך איזו שהיא הצעה קונקרטית לגבי התקרה?

אורי אריאל: לא.

אורי אריאל: אני אמרתי שאני מבקש שהם יביאו את הנתונים ואת ההשלכות שהם רואים ואז נשב איתם ונסכם את זה בין הראשונה לשנייה ולשלישית.

אורי אריאל: אני מודיע עוד פעם שאני מתחייב לתאם את זה עם הממשלה, כך שלא תהיה בעיה.

אברהם רביץ: אני חושב שאנחנו צריכים לסיים את זה לקריאה ראשונה, והיו דברים מעולם, וחזקה גם על חבר הכנסת אריאל שדבריו חקוקים בסלע והוא אומר שהוא יתאם את זה עם האוצר, וגם אדוני נמצא והוועדה אכן יודעת מה לעשות כשיש לנו חבר כנסת סורר ומורה.

אריה מועלם: אנחנו מקבלים את ההצעה של חבר הכנסת אריאל.

אריה מועלם: נשב לדון ביחד עם נציגי האוצר בפרטים ובכל חילוקי הדעות, וחילוקי הדעות הם לא מהותיים.

נאוה שוהם: קודם כל אני מברכת על הצעת החוק הזאת.

נאוה שוהם: אני לא אשכח את הצעת החוק שלך אדוני, מר רביץ, שרצית בכלל שאלמנות שנישאו תמשכנה ותקבלנה את תגמוליהן.

נאוה שוהם: אבל למען האמת היא בעצם מקבעת את מצבן של אלמנות ויתומי צה"ל.

נאוה שוהם: בימים אלה אנחנו מנסחים הצעת חוק שהיא צריכה להיות בימים הקרובים, אנחנו מנסים לקדם אותה, ואני הייתי מאוד מעריכה אם תתנו קדימות להצעת החוק שלנו, שכל אלמנת צה"ל, באשר היא, תוכל להמשיך ולקבל את התגמולים שלה גם אם היא נישאת.

נאוה שוהם: בראש ובראשונה אין בזה שום עלות כספית כי נכון להיום מדינת ישראל משלמת לאלמנות צה"ל, גם אלה שחיות עם ידוע בציבור.

נאוה שוהם: אנחנו רוצות לפתור את הבעיה הזאת של הבחורות הדתיות שלא יכולות לחיות עם ידוע לציבור, כי זה בניגוד למוסר שלהן, בניגוד לערכים שלהן, ומכיוון שממילא אנחנו מקבלות את התגמולים, גם אלה שחיות עם ידוע בציבור, ואין בזה שום עלות כספית, אני חושבת שעדיף, מר אריאל, לקדם את החוק הזה, ולאותה בחורה שאני מאוד מעריכה אותה ואני מכירה אותה באופן לא לגמרי אישי אבל אני מכירה את הסיפור האישי שלה, אני חושבת שיהיה לה הרבה יותר טוב אם זה מה שנעשה וכל אלמנת צה"ל שנישאה תמשיך לקבל את התגמולים, מפני שבן הזוג החדש לא מפרנס אותה, ויש איזו שהיא גם הוקרת האומה לקורבן שהיא הקריבה, כי הקורבן שהיא הקריבה הוא לכל החיים.

נאוה שוהם: גם אם היא נישאה מחדש הצלקת קיימת לכל החיים והבכי הוא לכל החיים.

אורי אריאל: אני מקווה שהרשימה שלכם לא תגדל, מה שיש זה מספיק לנו.

אורי אריאל: יש הצעת חוק של חבר הכנסת יצחק כהן, ואני אשמח לקבל הערות על הצעת החוק שהגשנו ולעשות את זה בתאום כמובן עם שאר חברי הבית.

אורי אריאל: הסיפור כמובן הוא תקציבי, תהיה פה התנגדות, ובסדר, כבר ראינו כל מיני חוקים שבכל זאת עברו.

אורי אריאל: אבל אני אשמח לראות את ההצעה שלכם ולתאם בין ההצעות.

נאוה שוהם: ברגע שזה לא עולה כסף, ברגע שאין בזה שום תוספת כספית.

יצחק גלנטי: אני משוכנע בפתיחות של חבר הכנסת אורי אריאל לנסות לשלב, כפי שהוא אמר, עד כמה שניתן, גם מצד ההצעה שלכם וגם בכלל נקרא לזה פתרון הסעיפים הקטנים אולי שעדיין יש עליהם חילוקי דעות.

שמרית שקד: הצעת חוק משפחות חיילים שנספו במערכה (תגמולים ושיקום) (תגמולי יתומי אלמנה שנישארה) תשס"ז-2007.

שמרית שקד: תיקון סעיף 13.

שמרית שקד: 1.

שמרית שקד: בחוק משפחות חיילים שנספו במערכה (תגמולים ושיקום) התש"י-1950 בסעיף 13 פסקה 2, הסיפא המתחילה במלים: ובלבד שלא יעלה התגמול – תימחק.

יצחק גלנטי: יש איזה שהן השגות לגבי הניסוח?

יצחק גלנטי: חבר הכנסת אורי אריאל זה מקובל עליך?

יצחק גלנטי: רבותיי, אני רוצה להתייעץ אתכם ועם חבר הכנסת אריאל, ולהגיע לכלל סיכום כך שנוכל בישיבה הבאה לאשר את ההצעה ולהעביר אותה.

אורי אריאל: אם מותר לדבר גם בשם חבר הכנסת רביץ, להעלות את זה לקריאה ראשונה ולעשות את התאום אחרי זה על מנת שנוכל להתקדם.

יצחק גלנטי: אם כן אני מאשר את העלאת הנושא לקריאה ראשונה.

יצחק גלנטי: מי בעד?

יצחק גלנטי: מי נגד?

יצחק גלנטי: אין נמנעים?

יצחק גלנטי: ההצעה התקבלה.

יצחק גלנטי: ה צ ב ע ה בעד הצעת החוק – פה אחד.

יצחק גלנטי: ההצעה התקבלה.